**Tristão da Cunha**, nado ca. 1460 e finado ca. 1540, 1.º Señor de Gestaçô e Panóias, foi cabaleiro do consello do rei Manuel I, explorador portugués e comandante naval. Tamén transcrito como **Tristan da Cunha**. Foi nomeado, en 1504, primeiro vicerrei e gobernador da India portuguesa, pero non ocupou o cargo por motivos de cegueira temporal, ocupado por D. Francisco de Almeida.

Biografía
---------

En 1506, foi nomeado comandante da frota de 10 buques de carga, baixo a cal seguiu o 2º Gobernador da India, Afonso de Albuquerque, curmán segundo seu, que estaba á fronte dun escuadrón doutros catro barcos operando ao longo da costa oriental de África e nas Indias.

Nesta viaxe Tristão da Cunha descubriu un grupo de illas remotas no sur do océano Atlántico, a 2816 km de Suráfrica. A pesar de que o mar revolto impediu o desembarco, bautizou co seu nome a illa principal que permanece até hoxe, no arquipélago de Tristan da Cunha.

Máis tarde desembarcou en Madagascar. No estreito de Mozambique, axudou o seu amigo o galego João da Nova (ou Xoán de Novoa) e recuperou o barco *Frol de la Mar*, uníndoos á súa frota, en Brava reduciu o poder árabe, Barawa e conquistou Socotra con Afonso de Albuquerque, iniciando a construción dunha fortaleza. Chegado á India en agosto de 1507, distinguiuse en varias accións, como o apoio decisivo no asedio de Cananor, e prestou asistencia ao vicerrei D. Francisco de Almeida derrotando a frota do Samorim de Calcuta en novembro, tras o cal volveu ao reino coa frota cargada.

### Embaixada ante o Papa León X

Elefante Hanno e o seu *mahout*. Caneta e tinta, Museo das Belas Artes de Angers.
En 1514 foi enviado a Roma como embaixador ante o papa León X, con Garcia de Resende como o seu secretario. A suntuosa embaixada que comandaba, acompañado de Diogo Pacheco e João de Faria, percorreu as rúas da cidade nunha procesión extravagante, o 12 de marzo de 1514, onde se podían ver animais salvaxes das colonias e riquezas das Indias. A procesión trouxo un elefante de agasallo ao papa, ao que chamou Hanno), que durante case 3 anos foi a súa mascota. Tamén había dous leopardos, unha pantera, algúns papagaios, pavos raros e cabalos indios. Hanno levaba ao lombo un estrado de prata, con forma de castelo, que contiña unha caixa forte cos agasallos reais, incluíndo vestimentas bordadas con perlas e pedras preciosas, e moedas de ouro acuñadas para a ocasión.

O Papa recibiu a procesión no Castelo de Sant'Angelo. O elefante axeonllouse tres veces en reverencia e despois, obedecendo un aceno do seu *mahout* (adestrador), sacou auga dun balde coa súa trompa e salpicouna sobre a multitude e os cardeais.

Para a mesma ocasión viría un rinoceronte, que foi retratado por Albrecht Dürer nunha famosísima xilografía. A pesar de nunca o ter visto, o artista baseárase nunha descrición extremamente precisa do animal. O barco co rinoceronte naufragou ao mesmo tempo que Hanno chegaba de Lisboa.

Datos xenealóxicos
------------------

O sepulcro de Tristão da Cunha atópase no convento de Nossa Senhora da Encarnação do século XVII en Olhalvo (concello de Alenquer).

Era fillo de Nuno da Cunha o «Vello» e da súa muller Catarina de Albuquerque, sobriña de Lopo Soares de Albergaría, 3º Gobernador da India.

Casou con dona Antónia Pais, filla de Pêro Gonçalves, secretario de D. Afonso V e da súa muller Leonor Pais. O seu fillo Nuno da Cunha, foi gobernador da India en 1529 e outro fillo, Simão da Cunha, foi Comandante de Torres Vedras.

Notas
-----

1. ↑  Forma que emprega, entre outras obras, a *Enciclopedia Galega Universal*, coincidente con **Tristam da Cunha** que se empregou en documentos portugueses ao longo do século XVI
2. ↑  The Cambridge History of India: British India, 1497-1858, p.9, ed. by H. H. Dodwell, Edward James Rapson, Wolseley Haig, Richard Burn, Henry Dodwell
3. ↑  Sanjay Subrahmanyam, "The Career and Legend of Vasco Da Gama", p. 269, Cambridge University Press, 1998 ISBN 0521646294
4. ↑  Jorge Nascimento Rodrigues, Tessaleno C. Devezas, "PIONEERS OF GLOBALIZATION: Why the Portuguese surprised the World", p.113, Centro Atlantico, 2007, ISBN 9896150567
5. ↑  Nuno da Cunha e os capitães da Índia (1529-1538) – Parte I: O governador, por Andreia Martins de Carvalho, Dissertação de Mestrado em História dos Descobrimentos e da Expansão Portuguesa (séculos XV-XVIII), Universidade Nova de Lisboa,2006, páx. 27[*Ligazón morta*]

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Tristão da Cunha Modificar a ligazón no Wikidata*** |

### Outros artigos

* Exploración
* Estado da India portuguesa

|  |  |
| --- | --- |
| Control de autoridades | 
* Wd: Q81116
* WorldCat
* VIAF: 172597589
* BLBNB: 000305544
* EBID: ID
* GEC: 0021064
* ISNI: 0000 0001 2270 0911
* LCCN: no2011107242
* NTA: 118920413
* SNAC: w65b2157
* SUDOC: 10898138X
* Treccani: tristao-da-cunha

 |